  Виталий Пронин «Италмаслэн» чеберлыкъя кивалтӥсез С. Байкузин дася юбилей концертэз.27-тӥ коньывуонэ «Аксионын» «Италмас» ансамбльлэн юбилей концертэз луоз.  Мар вите учкисьёсты но кыӵе воштӥськонъёс ортчизы ансамбльын, та сярысь кенешиськом «Италмаслэн» чеберлыкъя кивалтӥсеныз Семён Байкузинэн. - Семён Васильевич, тӥ кылем арын гинэ художественной руководитель луиды. Ку кутскиды юбилейлы дасяськыны?- Бен, мон  2 ар ӵоже хормейстер вал. Нырысетӥ арзэ худрук луыса ужасько. Юбилей концерт сярысь миым ик малпаськыны кутски, но рос-прос программа, репетициос борды басьтӥськимы туэ гудырикошкон толэзе. Мон малпамъя,  таӵе дано ансамбльлэн юбилей концертаз одно ик луыны кулэ коллективлэн зарни фондаз пырем кырӟанъёс но эктонъёс. - 80 ар ӵоже соос туж трос люкаськизы, дыр,  ваньзэ одӥг концертэ уд тэрыты.- Зэм, бырйыны капчи ӧй вал. Милям вань чеберлыкъя кенешмы. Отчы пыро филармониен кивалтӥсь Алексей Фомин, валтӥсь балетмейстер Анжела Иловайская, крезьгуръя кивалтӥсь Марсель Мухаметшин. Соосын кенешыса но артистъёслэсь мылкыдзэс-малпанзэс лыдэ басьтыса, одӥг кылэ вуимы. Озьы концертлэн нырысетӥ люкетаз выльёссэ номеръёсты пыртӥмы: учкисьёс кылозы вунэтэм удмурт классикаез, но со чузъяськоз выль сямен. Нош кыкетӥяз пыризы дано, тодмо номеръёс.-  Кемалась ик ӧвӧл «Италмас» филармонилэн бурд улаз пыриз. Маке воштӥськиз-а со дырысен?- Со умой гинэ, малы ке шуоно филармонилэн бадӟымесь луонлыкъёсыз концертъёсты, мукет коллективъёсын кусыпъёсты, коньдон ужпумъёсты радъяны. Табере милям абонементной концертъёсмы но луозы: 25-тӥ ноябре, 25-тӥ феврале но 25-тӥ апреле. Отын, кылсярысь, калык сям-йылолъёслэсь люкетъёссэс но возьматом. Программамес узырмытыны выриськом. Но валтӥсь ӧрмы ӧз воштӥськы. Милям ужмы удмурт калык искусствоез утён но азинтон бордын. Со сяна, туэ ми Россиысь фольклор коллективъёслэн союзазы пырим. Та озьы ик паськыт сюрес усьтэ быдэс Россиысь калык коллективъёсын тодматскыны, эшъяськыны, ог-огмы доры концертъёсын ветлыны.Ансамбле егит артистъёс лыктӥзы. Озьы туннэ нуналлы коллективын 70 адями лыдъяське: хорын кырӟа 30 артист, балетын эктэ 20 мурт, 10 пар, но оркестрын 13 кузя шудо. Егит усточиосмылы бадӟым осконмы. Кылсярысь, хорын кырӟало Можга ёросысь Андрей Конышев но Юкаменск ёросысь Маша Романова, оркестрын баянэн шудэ  Ижысь Александр Кустов. Балетной группаын  али зол нылъёс-пиос, «Италмас» ансамбль бордын ужась студиысь потэмъёс. Пусйыны кулэ, Л. Мамонтовалэсь нимзэ нуллӥсь школа-студимы туж зол ужа. Отын 120 нылпиос дышетско.  Сентябрьысен соин кивалтэ татысь потэм адями ик, егит балетмейстер Пётр Овчинников. Со йылпумъямын Санкт-Петербургысь ӟуч балетъя А. Ваганова нимо академиез. Школа-студиын пиналъёсты, классика но калык эктонъёслы сяна, актёрлэн мастерствоезлы дышето, туж тунсыко но зол.- Тӥ асьтэос но кемалась татын уд ужаське на: егит луэмды юрттэ-а, шугъяськытэ-а?- Соиз но, таиз но. Выль адями выль сямен учке, выль амалъёсты утча. Егит мылкыд, егит кужым - со умой, дыр.  Мон шӧдӥ, коллектив но воштӥськонъёсты вите ни вылэм шуыса. Туж бадӟым тау кареме потэ ансамбльлы, татын ужась  адямиослы. Соос монэ, егит кожаса, отӥ ӧз каре. Валче тыршиськом, соослэсь визь-кенеш туж ӵем юасько, соос кемалась ансамбльын ужало ни уга, трос тодо, искусствоез ӟеч шӧдо-валало. Котьку мыным мыло-кыдо юртто - егит карыса ик, дыр. Мар шугъяськытэ? Опытэ ӧвӧл, художественной руководитель луыны нокытын но уг дышето уга. Собере сыӵе бадӟым адями, Анатолий Васильевич Мамонтов, кивалтэм бере мыным тыршоно, ансамбль азьланяз но сыӵе ик зол мед луоз шуыса, артистъёслэсь но учкисьёслэсь осконзэс ыштэме уг поты.- Вордӥськем нуналэ эшъёсты ӧтё.- Ми но эшъёсмес ӧм вунэтэ. Концертамы ӧтимы «Италмасын» кырӟам-эктэм адямиосмес,  25 ветеранъёсмылы ӧтён лэземын ини. Со сяна, ансамблез юбилееныз ӟечкыланы вуозы но концертэ пыриськозы шаерысьтымы  дуно эшъёсмы - «Айкай» театр но Россиысь дано артистка Валентина Пудова, озьы ик Дагестанысь «Лезгинка» ансамбль, Комиысь «Асъя кыа», Карелиысь «Кантеле», витиськомы на Кубаньысь казакъёслэсь хорзэс.-  «Италмаслэн» юбилей концертаз билетъёс ӧвӧл ни, шуизы мыным.- Зэм. Сентябрь шорын ми ивортӥмы концертмы сярысь, одӥг-кык арня куспын вань билетъёс вузаськизы. Шумпотымон, озьыен, учкисьёслы «Италмас» тунсыко. Милям артистъёсмы асьсэлэн ӵыжы-выжыоссылы но билет басьтыса ӧз вуттэ. Но калыклы яраз, учкисьёс куризы ке, юбилей концертмес эшшо возьматомы на.- Мае витиськоды матэктӥсь концертлэсь?- Мынам, тодӥськоды-а, ма потэ?  Крезьгур - со  нырысь ик чеберлык. Соин ик концерт бере учкисьёс мед шуысалзы: бен, «Италмас» улэ, ужа, ми витёмы выль концертъёстэс...Галина Семёнова Теги: Италмас филармония  